Fótbolti - Knattspyrnuráð ÍBV í samstarf við N1 og tveir ungir skrifa undir Í gær , mánudag , skrifaði knattspyrnuráð karla ÍBV íþróttafélags undir samstarfssamning við N1 og á sama tíma skrifuðu tveir ungir knattspyrnumenn undir samning við félagið . Samstarfssamningur ÍBV og N1 er til loka árs 2017 og kemur N1 sem einn af aðalstyrktaraðilum deildarinnar og einn öflugasti bakhjarl liðsins . Undirritun samningsins fór fram í útibúi N1 í Vestmannaeyjum og skrifaði Óskar Örn Ólafsson formaður ráðsins undir fyrir hönd ÍBV og Eyjamaðurinn Hinrik Örn Bjarnason fyrir hönd N1 . Veruleg ánægja er innan ÍBV með að fá jafn öflugan bakhjarl og N1 sem einn af aðalstyrktaraðilum félagsins . Það er gaman að geta þess að forveri N1 , Esso , var aðalstyrktaraðili knattspyrnuliðs ÍBV hér á árum áður eða yfir 15 ára tímabil frá því fyrir 1990 og fram yfir aldamótin . Á því tímabili var mesta velgengnistímabil knattspyrnunnar hér í Eyjum og standa vonir beggja aðila til að endurvekja þann tíma að nýju hér í Eyjum . Á sama tíma gerði knattspyrnuráð ÍBV samning við tvo unga leikmenn sem koma upp úr yngri flokka starfi ÍBV . Devon Már Griffin , 18 ára , framlengdi samningi sínum við félagið og Felix Örn Friðriksson , 16 ára , sem skrifaði undir sinn fyrsta leikmannasamning . Báðir samningarnir eru til loka árs 2017 . Þrátt fyrir ungan aldur hafa báðir leikmennirnir spilað sinn fyrsta leik í meistaraflokki en einnig hafa þeir verið valdir í U17 ára landslið Íslands . Einnig ber þess að nefna að Felix var boðið til hollenska liðsins AZ Alkmar síðastliðið vor til æfinga ásamt því að skoða aðstæður hjá liðinu . Devon hefur þegar átt leiki í aðalliði ÍBV á þessu keppnistímabili .